b'\n_START_ARTICLE_\nUlla Miilmann\n_START_SECTION_\nUddannelse og karriere\n_START_PARAGRAPH_\nUlla Miilmann fik en bachelor i musik fra North Carolina School of the Arts i 1992. Herefter blev hun engageret i Danmarks Radiosymfoniorkester som solofl\xc3\xb8jtenist, hvilket hun har fungeret som siden. Hun har ogs\xc3\xa5 deltaget i en r\xc3\xa6kke tv-programmer, heriblandt b\xc3\xb8rnetimen Sigurd og Symfoniorkestret, hvor hun repr\xc3\xa6senterer tv\xc3\xa6rfl\xc3\xb8jten, og programmet Mesterm\xc3\xb8der p\xc3\xa5 DR2 samt et program, hvor unge pianister konkurrerede om retten til at dirigere Carl Nielsens fl\xc3\xb8jtekoncert med Ulla Miilmann som solist. Desuden har hun sammen med guitaristen Mathias J. From duoen Cavatina.\n_START_SECTION_\nPrivatliv\n_START_PARAGRAPH_\nUlla Miilmann er alenemor til to b\xc3\xb8rn p\xc3\xa5 hhv. 9 og 11 \xc3\xa5r (2008). Desuden studerer hun astrologi i sin fritid og tager perioder med pauser fra fl\xc3\xb8jtespillet. Hun har st\xc3\xa5et frem og fortalt om brug af betablokkere (et hjertemedicin), som bruges til at s\xc3\xa6nke pulsen grundet det store pres, der ligger p\xc3\xa5 solister og andre i den klassiske musikverden, i symfoniorkestrene. Hun har ikke selv taget disse stoffer, men har selv haft en depressiv periode som et resultat af det h\xc3\xa5rde pres.\n_START_SECTION_\nInstrument\n_START_PARAGRAPH_\nEn Miyazawa-fl\xc3\xb8jte af platin er Ulla Miilmanns foretrukne fl\xc3\xb8jte, men hun har ogs\xc3\xa5 en s\xc3\xb8lvfl\xc3\xb8jte \xe2\x80\x93 af samme m\xc3\xa6rke. Platinfl\xc3\xb8jten var med p\xc3\xa5 en rundvisningstur fra Miyazawa, hvor Ulla Miilmann pr\xc3\xb8vede den. F\xc3\xb8rst efter afslutningen af turen kunne hun f\xc3\xa5 lov at k\xc3\xb8be den, hvilket indebar at hun m\xc3\xa5tte s\xc3\xa6lge sin bil.'